688/2012

G var sakfelldur fyrir ölvunarakstur og akstur bifreiðar sviptur ökuréttindum í tvö skipti, auk þess að hafa í öðru tilvikinu ekið gegn rauðu ljósi. Með vísan til sakarferils G var refsing hans ákveðin fangelsi í fjóra mánuði og svipting ökuréttar ævilangt áréttuð.

Dómur Hæstaréttar.

Mál þetta dæma hæstaréttardómararnir Þ-kk-nf Ö-kk-nf og B-kk-nf B-kk-nf og I-kvk-nf E-kvk-nf settur hæstaréttardómari.

Ríkissaksóknari skaut málinu til Hæstaréttar 14. nóvember 2012 í samræmi við yfirlýsingu ákærða um áfrýjun. Af hálfu ákæruvalds er krafist staðfestingar héraðsdóms.

Ákærði krefst sýknu af kröfum ákæruvaldsins.

Í málinu er ákærða meðal annars gefið að sök að hafa tvívegis ekið sviptur ökuréttindum og undir áhrifum áfengis svo sem nánar er rakið í hinum áfrýjaða dómi, í fyrra skiptið með akstri bifreiðarinnar MA 518 hinn 27. september 2010 og hið seinna sinni með akstri bifreiðarinnar SY 659 hinn 3. desember sama ár. Sýknukrafa ákærða er á því reist að ósannað sé að hann hafi verið ökumaður bifreiða þessara umrædd skipti.

Hinn 27. september 2010 var ökumaður bifreiðarinnar MA 518 handtekinn og færður á lögreglustöðina á Akranesi til yfirheyrslu þar sem hann gaf upp kennitölu ákærða. Var í framhaldinu flett upp í ökutækjaskrá og brotamannaskrá eftir þeirri kennitölu sem ökumaður gaf upp og töldu lögreglumenn ljóst við athugun á sextán ára gamalli mynd af ákærða í brotamannaskránni að hann væri ökumaður bifreiðarinnar. Ökumaður skrifaði síðan undir skýrslu lögreglunnar og ber sú undirskrift með sér að vera rituð sömu hendi og undirskrift ákærða 14. desember 2010 á fyrirkall til að mæta við þingfestingu málsins í héraði, undirskrift hans 3. desember sama ár um móttöku tilkynningar frá lögreglustjóranum á höfuðborgarsvæðinu og á skráningareyðublað vegna töku öndunarsýnis sem fylgdi tilkynningunni. Samkvæmt þessu og að öðru leyti með vísan til forsendna hins áfrýjaða dóms verður staðfest niðurstaða hans um sakfellingu ákærða vegna þessa ákæruatriðis.

Um seinna ákæruatriðið er þess að geta sem fyrr segir að fram er komið í málinu að ákærði skrifaði 3. desember 2010 undir tilkynningu frá lögreglustjóranum á höfuðborgarsvæðinu og á skráningareyðublað vegna töku öndunarsýnis sem fylgdi tilkynningunni með sömu rithönd og kemur fram á undirskrift hans 14. desember 2010 um fyrirkall til að mæta við þingfestingu málsins. Þá taldi einn lögreglumanna sem handtók ákærða umrætt sinn sig hafa þekkt hann vegna fyrri afskipta af honum. Samkvæmt þessu og að öðru leyti með með vísan til forsendna hins áfrýjaða dóms verður einnig staðfest niðurstaða hans um sakfellingu ákærða vegna þessa ákæruatriðis.

Með hliðsjón af sakarferli ákærða verður niðurstaða hins áfrýjaða dóms um refsingu ákærða staðfest.

Ákvæði héraðsdóms um sakarkostnað verður staðfest.

Samkvæmt yfirliti ákæruvaldsins nemur sakarkostnaður fyrir Hæstarétti 14.025 krónum. Ákærða verður gert að greiða þann kostnað auk málsvarnarlauna skipaðs verjanda síns eins og þau verða ákveðin í dómsorði að meðtöldum virðisaukaskatti.

Dómsorð:

Hinn áfrýjaði dómur skal vera óraskaður.

Ákærði, G-kk-nf M-kk-nf, greiði allan áfrýjunarkostnað málsins, 265.025 krónur, þar með talin málsvarnarlaun skipaðs verjanda síns, B-kk-ef N-kk-ef, hæstaréttarlögmanns, 251.000 krónur.